Заһидулла Казнабаев

Заһидулла Мортаза улы Казнабаев  (1897—1943) — хәрби эшлекле.

 Биографиясе 
Заһидулла (Заһит) Мортаза улы Казнабаев 1897 елның октябрендә Ырынбур губернасы Орск өязе 2-нче Түңгәвер улусының (хәзерге Башкортстан Республикасы  Җылаер районы) Балапан авылында туган. Милләте буенча башкорт.

1918 елдан Башкорт армиясенең 1-нче  кавалерия полкында хезмәт итә. 1919 елның җәендә Башкорт аерым кавалерия  дивизиясе белән Украинада Деникинга каршы сугышларда, ә шул ук елның көзендә Башкорт гаскәрләре төркеме  составында Петроградны обороналауда катнаша.

1920 елның апреленнән Башкорт кавалерия  бригадасы составында совет-поляк сугышы фронтына китә.  Монда 27нче Башкорт кавалерия полкының Шәмсетдин Гафаров җитәкләгән 4 нче эскадронында взвод командиры була. 1920  елның 6 июнендә Пиняево авылы янындагы сугыш барышында үзенең взводының яугирләре белән флангыдан һөҗүм итеп, контрһөҗүмгә күчкән полякларны, пулеметларын ташлап, качарга мәҗбүр итә. Бу алышта күрсәткән батырлыгы өчен ул, 1921 елның 17 февралендә, Республика Реввоенсоветының 57-нче указы белән Кызыл Байрак  ордены белән бүләкләнә.

Демобилизацияләнеп, туган ягына кайткач, 1922-1924 елларда Башкорт АССР  Җылаер кантоны Югары Сәлим авыл советының рәисе була. 1925-1927 елларда Сибайда олы милиционер булып хезмәт итә. 1930 елдан Баймак районы Советы рәисе вазифасын башкара.

1932-1933 елларда Ленинградта милиция курсларында укыганнан соң,  Зиянчура районының милиция начальнигы итеп билгеләнә. 1934 елдан Баймак районында милиция начальнигы, ДОСААФ рәисе һ.б. җаваплы вазифаларны үти.

1942 елның 5 мартында репрессияләнә, буржуаз-милләтчелектә гаепләнеп кулга алына, 10 елга төрмәгә ябыла. 1943 елның 27 маенда Свердловск өлкәсендә төрмәдә вафат була. 1960 елның 12 февралендә аклана.

 Хәтер 

 Сибай шәһәре урамнарының берсе З.Казнабаев исемен йөртә.

 Искәрмәләр 

 Әдәбият 

 Ярмуллин А. Ш. Башкорт армиясе тарихынан —  Уфа:  Китап, 2012. — 280 б. — ISBN 978-5-295-05503-4.
 Ярмуллин А. Ш. Комбриг Мортазин һәм аның яудашлары —  Уфа, 2011. — 280 б.
Төркем:Башкортстан АССР дәүләт эшлеклеләре
Төркем:Сталин репрессияләре корбаннары
Төркем:Русия ватандашлар сугышында катнашучылар
Төркем:Кызыл Байрак ордены кавалерлары
Төркем:Свердлау өлкәсендә вафатлар
Төркем:Әлифба буенча шәхесләр
Төркем:Җылаер районында туганнар
Төркем:Ырынбур губернасында туганнар